Čitagongas
Čitagongas (beng. চট্টগ্রাম = Chaṭṭagrām, angl. Chittagong) – antrasis pagal dydį Bangladešo miestas. 3,67 mln. gyventojų (2007). Jis yra pietryčių Bangladeše, prie Karnapulio (Karnaphuli) upės, 15 km nuo Bengalijos įlankos, pagrindinis šalies uostas. Čitagongas yra regiono, kuriame auginami ryžiai, džiutas, arbata, komercinis centras. Svarbus susisiekimo mazgas. Išvystyta džiuto, medvilnės, chemijos, maisto, cemento, metalo, metalurgijos, naftos pramonė. 1966 m. čia įkurtas universitetas. Yra Kadami Mubarako mečetė (XII a.), Džamio mečetė (XVII a.).